Komisjoni otsus,

27. märts 2002,

teatavate kaitsemeetmete kohta seoses Taist imporditud inimtoiduks ettenähtud kodulinnuliha ning kala- ja akvakultuuri toodetega

(teatavaks tehtud numbri K(2002) 1319 all)

(EMPs kohaldatav tekst)

(2002/251/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused,1 eriti selle artikli 53 lõiget 1,

võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, [1] eriti selle artikli 22 lõiget 1,

ning arvestades järgmist:

(1) Eelkõige toidu kohta nähakse määruse (EÜ) nr 17/2002 artikli 53 lõike 1 punkti b alapunktis iii ette mis tahes asjakohase ajutise meetme võtmine, kui on ilmne, et kolmandatest riikidest imporditud toit võib tõsiselt ohustada inimeste või loomade tervist või keskkonda.

(2) Teatavate toodete importimisel kolmandatest riikidest tuleb vastavalt direktiivi 97/78/EÜ artiklile 22 võtta vajalikud meetmed, kui kõnealustes riikides ilmneb või areneb mingi asjaolu, mis võib tõenäoliselt kujutada tõsist ohtu loomade või inimeste tervisele.

(3) Taist imporditud inimtoiduks ettenähtud kodulinnulihas ja krevettides on avastatud nitrofuraane.

(4) Kuna selle aine olemasolu kujutab potentsiaalset ohtu inimeste tervisele tuleks võtta proovid kõikidest Taist imporditud kodulinnuliha ja krevettide partiidest ja neid tervislikkuse tõendamiseks analüüsida.

(5) Määruses (EÜ) nr 178/2002 sätestatud toidu kiirhoiatussüsteem ja selle kasutamine on asjakohased direktiivis 97/78/EÜ sätestatud vastastikuse teabevahetuse nõude rakendamisel.

(6) Käesolev otsus vaadatakse läbi Tai pädevate asutuste pakutavaid tagatisi arvestades ja liikmesriikide tehtud testide tulemuste põhjal.

(7) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevat otsust kohaldatakse Taist imporditud kodulinnulihale ja krevettidele.

Artikkel 2

1. Liikmesriigid teevad asjakohaseid proovivõtuplaane ja avastamismeetodeid kasutades igale Taist imporditud kodulinnuliha ja krevettide partiile keemilise testi tagamaks, et vaatlusalused tooted ei kujuta ohtu inimeste tervisele. Test tuleb läbi viia eesmärgiga avastada mikroobivastaste ainete, eriti nitrofuraanide ja nende metaboliitide olemasolu.

2. Liikmesriigid teatavad viivitamata komisjonile lõikes 1 osutatud testi tulemused, kasutades määrusega (EÜ) nr 178/2002 sätestatud toidu kiirhoiatussüsteemi.

Artikkel 3

Liikmesriigid lubavad artiklis 1 osutatud tooteid oma territooriumile tuua või teise liikmesriiki saata üksnes siis, kui artiklis 2 osutatud testide tulemused on soodsad.

Artikkel 4

Kõik käesoleva otsuse kohaldamisega seotud kulud kannab kaubasaatja, kaubasaaja või nende agent.

Artikkel 5

Liikmesriigid muudavad oma impordi suhtes kohaldatavaid meetmeid, et viia need kooskõlla käesoleva otsusega. Liikmesriigid teatavad sellest viivitamata komisjonile.

Artikkel 6

Käesolev otsus vaadatakse uuesti läbi Tai pädevate asutuste pakutavaid tagatisi arvestades ja artiklis 2 osutatud testide tulemuste põhjal.

Artikkel 7

Käesolev otsus on adresseeritud liikmesriikidele.

Brüssel, 27. märts 2002

Komisjoni nimel

komisjoni liige

David Byrne

[1] EÜT L 31, 1.2.2002, lk 1.

--------------------------------------------------